दिपु , मार्च 20 : आसाम हादोरसानि सिङाव थानाय कार्बि आंलं गावखुंथाय काउनसिलनि गाहाय ( CEM ) टुलिराम रंगहांग बिथांआ मंगलबारखालि आलादा गावखुंथाय राज्यो दाबिखौ लानानै हादोरनि गाहाय मंत्री नारेन्ड्र मोडी बिथांखौ लोगो हमहैयो । नायनो गोनां बाथ्राया जाबाय , कार्बि आंलं गावखुंथाय काउनसिलनि गाहाय टुलिराम रंगहांग बिथांजों लोगोसे हादोरसा रां बिफाननि मंत्री हिमान्ट बिस्व सर्मा बिथांआबो रावना होलांफायो । खौरां मोन्नाय बादिब्ला बिथांमोनहा कार्बि आंलं आरो दिमा हासाव जिल्लाफोरनि थाखाय भारत संबिजिरनि 244 ( A ) दफायाव लिरनानै दोनजानाय आयेन बादियै आलादा राज्यो ( Autonomous State ) दाफुंनानै होनांगौ होन्ना हादोरनि गाहाय मंत्री नारेन्ड्र मोडी बिथांनो गोसोखांबिलाइ एबा Memorandum गथायदों । कार्बि आंलं गावखुंथाय काउनसिलनि गाहाय टुलिराम रंगहांग बिथांआ खौरांगिरिफोरनि सिगांआव बुंनाय बादिब्ला , बिथांजों लोगोसे काउनसिलनि माखासे दैदेनगिरिफोरा हादोरनि गाहाय मंत्री नारेन्ड्र मोडी बिथांखौ लोगो हमहैदोंमोन । गाहाय मंत्रीआ खोथा होनाय बादिब्ला आलादा राज्यो ( Autonomous State ) दाफुंनायनि दाबिखौ लानानै दान मोन 3 नि उन उन सावरायनो थाखाय मिरु सरकारा मोन्नैबो जिल्लानि सोद्रोमाफोरखौ खावलायहरगोन । रंगहांग बिथांआ मिथिहोबावोदि , हादोरनि गाहाय मंत्रीजों सावारायखांनायनि उनाव गाहाय मंत्रीआ बिथांमोनो फोरमायदोंदि , जुदि फैगौ लख सभा बिसायखथि 2019 आव देरहासार जानो हागोन अब्ला कार्बि आंलं आरो दिमा हासाव जिल्लाफोरनि थाखाय फैगौ समफोराव हानायमानि हेफाजाब होगोन आरो आलादा गावखुंथाय हादोरसानि दाबिनि जेंनाखौ सुस्रांगोन । हादोरसा रां बिफाननि मंत्री हिमान्ट बिस्व सर्मा बिथांआबो गावनि मावख'नि टुयेटार एकाउन्टनि गेजेरजों सावरायनायनि फिथायखौ फोसावनानै होयो । बिथांआ लिरोदि , 'Today met Hon PM Shri Narendra Modi at his residence along with delegation of Karbi Anglong Autonomous Council . They acknowledged & praised PM for his huge contributions in development of North East & gave their wishes for upcoming Lok Sabha elections . ' https : / / twitter . com / himantabiswa / status / 1107958192963833856 कार्बि आंलं गावखुंथाय काउनसिलनि दोलोनिफ्राय MLA , ड : मेनसिं रंगपि , डिपुटी बुंथिगिरि रितेस इंगती , EM हरेनसिं बेय , मंगल सिंह टिमुंग , अमरसिं थिस' , दारसिंह रंगहांग , रिचार्ड टकबि आरो इलुइन टेरन । 
कार्बि आंलं गावखुंथाय काउनसिलनि गाहाय रंगहांग आरो हिमान्ट बिथांमोनहा आलादा राज्यो दाबिखौ लानानै गाहाय मंत्रीखौ लोगो हमहैदों